Man vas oor halfmiljoen rand se perlemoenFoto: SAPD ŉ Man is in hegtenis geneem nadat die Wes-Kaapse polisie op ŉ wenk gereageer en op meer as 2 000 stukke onwettige perlemoen met ŉ geraamde straatwaarde van R500 000 beslag gelê het. Lt.kol. André Traut, woordvoerder van die polisie, het gesê lede van die polisie se blitspatrollie het ŉ wenk ontvang van ŉ voertuig, ŉ wit Toyota Corolla, op die N2 by Somerset-Wes wat vermoedelik onwettig perlemoen vervoer. Die beamptes het op die wenk gereageer en die voertuig opgemerk en agternagesit. Hulle kon daarin slaag om die voertuig in Lwandle tot stilstand te dwing en te deursoek. “In die voertuig het hulle 2 098 stukke perlemoen gevind ter waarde van R500 000,” het Traut gesê. Hy het gesê die polisie se ondersoek het ook daarop gedui dat die voertuig in November verlede jaar in Khayelitsha gekaap is. “Die 34-jarige verdagte sal in die hof in die Strand verskyn sodra hy aangekla is,” het Traut gesê. Lt.genl. Khombinkosi Jula, die provinsiale polisiekommissaris, het die beamptes geloof wat die verdagte vasgetrek het. Jula het gesê die stroping van marienehulpbronne is ŉ prioriteit vir die polisie in die provinsie.